《读史》
宋代·陈宓

子房真男子，五世相韩国。
父死未及仕，不受暴秦辱。
家僮三百人，求客不顾族。
持说说项梁，立成宗社复。
梁亡羽不遣，事汉羽亦覆。
眇然一身微，两暴以足蹴。
由来蚤学礼，大义灭私欲。
俯仰既无愧，何须真辟谷。
遂令万世后，叹咏长不足。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。